khistorydata/jeongjo-sjw-relations huggingface dataset:
정조 7년
趙時偉。以司僕寺內乘。以一二提調意啓曰。今日殿座時。本寺正。當爲進輿差備。而正朴宗來。移拜司諫院獻納。其代。卽令該曹口傳差出。以爲差備之地。何如。傳曰。允。
정조 7년
吏曹口傳政事。司僕正鄭東浚。
정조 7년
趙時偉。以備邊司言啓曰。畿甸尤甚之次邑。湖西嶺南賑邑。上番軍有無。問于該營。停仍間。草記事。命下矣。依傳敎。問于兩營。則禁衛營。以爲湖西則正二月當。已爲入番。三四月當。十二邑西原。卽是賑邑。五六月當。八邑。尤甚石城扶餘燕岐。之次定山。乃是賑邑。嶺南則壬寅正二月當。因傳敎。次次停退。今年七八月當。當爲稟旨徵番。京畿則九十月。始爲當次。而七八月嶺番若退。則九十月畿番替入云矣。湖西之三四月當中。西原雖曰設賑。等居之次。不過面里。則恐不必停番。五六月當中。四邑設賑。誠甚可悶。而此若停退。則其將之畿之嶺。又之於關東云。當番之次次緯繣。其勢誠難。嶺南則比諸畿甸。歉有淺深。且嶺番二十一邑尤甚。只是三處。停嶺移畿。亦甚重大。姑令依前。徵番於湖西嶺南。御營廳。以爲京畿則今年內。無上番軍。湖西則七八月當。湖南補番。只是四邑二哨。而俱非設賑邑。九十月。十一十二月。四當徵番。合爲十三邑。而設賑爲十邑。嶺南則五六月徵番。爲五邑。而俱是稍實之次。三四月當。徵番八邑內。星州高靈兩邑。在於分等狀啓。別抄之次八邑之中云矣。湖西之七八月當。俱非賑邑。自在當徵。九月以後。四當十三邑中。賑邑居十。而係是秋成後事。更觀前頭處之。嶺南之星州高靈兩邑。雖非循例之次。而前道臣災實論列時。不言邑名。只言尤甚。之次邑中尤甚面里。抄出設賑云爾。則兩邑之設賑與否。姑未可知。而之次。旣與尤甚有異。面里又與全邑不同。莫重上番。因此停退。似涉。如何。亦令依禁營例徵番。何如。傳曰。允。
정조 7년
趙時偉。以備邊司言啓曰。卽見江華留守金魯鎭狀啓。則以爲。民間農作。已竭於各樣公納。甁罌俱空。轉貸無處。以定式元分之數。無以繼巡接濟於麥秋之前。留庫中。限三千石。特許加分。至於窮殘之不得受還者。當有別般救恤之道。營鎭將卒之每朔支放。年例給代。自前以元餉耗條取用。而元餉旣已停退。耗條亦隨以減縮。停退時。舊耗取用。自是本府已行之例。今亦依前例。舊耗中。充給事。請令廟堂稟旨。分付矣。餉還元分之數。本自不敷。加分之請。便作逐年應行之例。況當歉歲。豈容持難。依狀請留庫中三千石。特許加分。至於飢民救恤之資。將士支放之需。不可無區劃充給之道。而元還之每每割出。亦非重城餉之意。以今許加分之耗。量宜取用事。分付何如。傳曰。允。
정조 7년
趙時偉。以備邊司言啓曰。卽見開城留守徐有防狀啓。則以爲。本府餉還之散在各邑者。分等停減。而養賢庫位稅田畓。多在尤甚邑里。應捧稅穀。亦入蠲減。校卒支放。養士供億等應下之數。他無推移之道。若以昨年加分耗五百石零。區劃充給。則無損於元穀。可補其不足。請令廟堂稟旨。分付矣。校卒支放之需。養士供億之資。俱是不可已者。在前停捧之時。雖係元還。亦多移劃之例。況此加分之耗。殆同剩餘之穀。以此給代。實爲便當。依請施行事。分付。何如。傳曰。允。
정조 7년
趙時偉。以備邊司言啓曰。卽見原春監司蔡弘履狀啓。則今春合操。與營將巡點。請令廟堂稟旨。分付。勸別武都試。依例設行爲辭。北兵使李鼎炳狀啓。則行屬軍兵合操。茂山以北各衛軍兵巡操。請令廟堂稟旨。分付。南兵使李漢豐狀啓。三甲左右營春操。南各營所屬邑鎭官。鎭門聚點。請令廟堂稟旨。分付。黃海兵使申應周狀啓。則六營將所屬團束軍兵。與營別武士習操。各邑鎭軍器點視。歲抄軍點考等事。令廟堂稟旨。分付。爲請矣。詰戎之久曠。雖甚可悶。窮春動民之弊。亦不可不念。毋論巡操巡點官鎭門聚點點視。點考。竝令姑停。使之待秋更稟。關東勸別武都試。則依例擧行事。分付。何如。傳曰。允。
정조 7년
林錫喆。以戶曹言啓曰。貢人遺在最久條。限七萬石蕩減事。命下矣。各其貢最久條。遺在蕩減實數。別單書入之意。敢啓。傳曰。知道。別單猶不詳細。自今遺在及蕩減數。懸註書入。
정조 7년
李夔啓曰。臣等俄控憂憤之忱。略入文字。恭俟還收之命矣。更鼓已深。批旨未下。冒萬死來詣閤外求對矣。傳曰。入侍。
정조 7년
李夔啓曰。玉堂上下番來詣閤外求對矣。傳曰。更鼓已深之後。豈可瀆擾。退去。以文字書入。
정조 7년
右承旨趙時偉。同副承旨李夔啓曰。臣等卽伏見禁府假都事梁埉狀啓。以鄭妻出陸事。候風云矣。臣等新入院中。雖未知都事之奉命出去。在於何時。而嘻嘻。此何擧也。逆如鄭妻。凶如鄭妻。而王章未伸。尙此假息於近島。猶是失刑之大者。向者疎決時出陸之命。雖因本院之繳還。不爲頒布。而輿情則益切憤惋。今忽於千萬夢想之外。有此都事馳啓之擧。此豈非我殿下萬萬過中之擧乎。驚憤之極。未暇緩聲。伏乞亟卽收還出陸之命焉。惶恐敢啓。答曰。知道。向日傳敎。已悉諭。而堤防不可不嚴故。雖値曠蕩之時。猶不疏放者。意亦在耳。且出置則一也。島陸何間。況有世就妻已例乎。不允。
정조 7년
大司諫林蓍喆。掌令李延伋。持平尹致性韓晩裕。正言魚錫齡。正言李亮載啓曰。臣等進前奏事之際。再著生疎之失。至有儒臣請罷之擧。雖蒙聖上只推之命。而其在臺體。決難仍冒。請命遞斥臣等之職。答曰。勿辭。亦勿退待。
정조 7년
傳于李在學曰。俄者臺諫避嫌。以勿辭爲批。而中官誤傳當該中官罷職。
정조 7년
司諫金翊休啓曰。臣於臺地。豈有一分冒膺之勢。而亞諫新除。忽下於玉署持被之日。怵畏義分。章皇出肅。而諸臺避辭中。所稱儒臣請罷者。卽臣於今日前席。猥隨館中諸僚。請罷兩司長官者也。其所引嫌。緣臣所奏。則旣參規警之論。又不可冒當其處置也。決矣。其何敢晏然仍冒於臺次乎。請命遞斥臣職。答曰。所辭太過。勿辭亦勿退待。
정조 7년
癸卯正月初五日午時。上御誠正閣。軍士房承旨入侍時。右承旨趙時偉。記事官李祖承。兼春秋金健修金鳳顯。以次進伏訖。上曰。近來政院日記。多未修納云。何不申飭乎。時偉曰。連爲催促。而尙多未修。誠甚可悶矣。上曰。右副承旨入侍。出榻敎賤臣承命出。與右副承旨林錫喆偕入進伏。上曰。今日坐直。誰乎。錫喆曰。姑未停當。而臣似爲入直矣。命退。承史以次退出。
정조 7년
癸卯正月初五日二更。上御誠正閣。坐直承旨求對入侍時。右承旨趙時偉。同副承旨李夔。假注書尹行任。記注官金鳳顯金健修。以次進伏訖。上命賤臣。持朝參簡通以來。仍敎曰。三司擧條。今日內。書入。時偉等曰。鄭妻極逆大憝。此罪人之尙逭王章。失刑之甚者。今此出陸之命。千萬意外。亟令還收。殿下雖欲寬貸。其於公法。何凶頑如德相。尙未正法。今日典刑。已無可言。豈使此逆。遽爾出陸乎。請撥馬分付。還寢成命。殿下用法。非殿下之法。殿下豈得私也。上命退。諸臣以次退出。
정조 7년
行都承旨尹塾齋直。左承旨李在學齋宿。右承旨沈豐之齋直。左副承旨趙時偉齋宿。右副承旨金宇鎭齋宿。同副承旨林錫喆齋宿。注書李祖承齋直趙衍德病。假注書尹行任齋宿。事變假注書李翼晉仕。
정조 7년
金宇鎭啓曰。命召親納例也。而前兵曹判書徐有隣。旣入闕中。使其將校替納。事甚未安。推考警責。何如。傳曰。允。
정조 7년
傳于尹塾曰。以香室祈穀祭受押單子。傳曰。出宮時。當親押。處所。依前爲之。
정조 7년
傳于李在學曰。大臣備局堂上引見
정조 7년
沈豐之啓曰。卽者議政府錄事來言。領議政徐命善。左議政李福源。右議政金熤。以爲誠未格聽。罪著緩討。惶懍之極。措躬無地。走伏金吾。恭俟嚴誅云。仍納命召。何以爲之。敢稟。傳曰。卿等之擧。萬萬過中。勿待命事。遣史官傳諭。仍傳命召。
정조 7년
李在學啓曰。卽者敦寧府錄事來言。領敦寧府事洪樂性。以爲。誠未格聽。罪著緩討。惶懍之極。措躬無地。走伏金吾。恭俟嚴誅云矣。敢啓。傳曰。卿等之擧。萬萬過中。勿待命事。遣史官傳諭。
정조 7년
沈豐之啓曰。卽者中樞府錄事來言。判中樞府事鄭弘淳。判中樞府事李徽之。以爲誠未格聽。罪著緩討。惶懍之極。措躬無地。走伏金吾。恭俟嚴誅云矣。敢啓。傳曰。卿等之擧。萬萬過中。勿待命事。遣史官傳諭。
정조 7년
李在學啓曰。卽者義禁府都事來言。領議政徐命善。判府事鄭弘淳李徽之。領敦寧洪樂性。左議政李福源。右議政金熤。今方待命於金吾門外云。係是大臣去就。敢啓。傳曰。知道。
정조 7년
尹塾啓曰。藝文提學徐有隣牌不進。推考傳旨。今方捧入。而親祭祭文製進。不容一時少緩。如是違牌。不卽膺命。事甚未安。更卽牌招。何如。傳曰。允。
정조 7년
尹塾啓曰。藝文提學徐有隣再牌不進。推考傳旨。今方捧入矣。祭文製進。一時爲急。而連事違召。事體所在。誠極未安。所當更請牌招。而係是一日三牌。何以爲之。敢稟。傳曰。付之官帥之規。不直過加引義。況本兵之事。又不關於代撰之任。則如是違牌。無意行公。事體所在。萬萬乖當。從重推考。更爲牌招。違牌傳旨。勿爲捧入。
정조 7년
傳于沈豐之曰。承旨前望單子入之。承旨前望單子入之。金履禧落點。
정조 7년
傳于沈豐之曰。新除授承旨。牌招察任。
정조 7년
林錫喆啓曰。新除授右副承旨金履禧。時在洪忠道木川地。所當斯速乘馹上來事。下諭。而今日齋宿。承旨不可不備員。合有變通之道。何以爲之。敢稟。傳曰。許遞。前望單子入之。前望單子入之。沈豐之落點。
정조 7년
傳于林錫喆曰。新除授承旨。牌招察任。
정조 7년
尹塾啓曰。親祭祭文製進。一時爲急。而藝文提學徐有隣懸牌闕外。無意膺命。揆以事體。極涉未安。推考警責。何如。傳曰。政官每以大政爲瓜期。兩銓長之一許一台。已涉斑駁。今者處義。雖曰太過。因此一伸廉隅。亦無不可。兵曹判書徐有隣本職許遞。祭文斯速撰進。
정조 7년
尹塾啓曰。藝文提學徐有隣。時無職名。令該曹口傳付軍職。何如。傳曰。允。
정조 7년
傳于沈豐之曰。發遣吏曹郞廳。諸執事。淸齋與否。摘奸以來。
정조 7년
尹塾啓曰。諸承旨退伏閤外。更爲請對矣。
정조 7년
以司諫金翊休牌不進罷職傳旨。傳于趙時偉曰。只推。
정조 7년
以獻納金履鏞牌不進罷職傳旨。傳于李在學曰。只推。
정조 7년
以吏曹參議沈豐之牌不進罷職傳旨。傳于李在學曰。只推。
정조 7년
傳于李在學曰。同副承旨遞差。
정조 7년
傳于尹塾曰。諸承宣旣見大臣批答之後。猶且求對。終日守閤。此無異强迫。竝遞差。
정조 7년
傳于林錫喆曰。本兵之長。不容暫曠。況今動駕隔曰。兵曹判書前望單子入之。前望單子入之。鄭好仁落點。
정조 7년
林錫喆啓曰。新除授兵曹判書鄭好仁。卽爲牌招。傳授命召。何如。傳曰。允。
정조 7년
承旨前望單子入之。金宇鎭落點。
정조 7년
以承旨有闕政事。取稟。傳于林錫喆曰。享日不遠。俄者遞差之命。不過體例間事。分揀。竝卽牌招齋宿。
정조 7년
以諸承旨牌不進傳旨。傳于林錫喆曰。何敢違牌乎。此傳旨勿施。使之申飭入來。
정조 7년
以同副承旨遞差傳旨。傳于李在學曰。前望單子入之。待下批牌招察任。
정조 7년
李在學啓曰。諸玉堂來詣閤外求對矣。傳曰。以所懷書入。
정조 7년
傳于李在學曰。向來事。非堂上所知。況別般申飭之委折。聞於供辭。可以知已。判書鄭好仁給牒敍用。不可事同而罪異。其時堂上。竝分揀。
정조 7년
以同副承旨李夔遞差傳旨。傳于李在學曰。分揀。
정조 7년
尹塾啓曰。同副承旨李夔。卽爲牌招。以爲齋宿之地。何如。傳曰。允。
정조 7년
領議政徐命善。行判中樞府事鄭弘淳。行判中樞府事李徽之。領敦寧府事洪樂性。左議政李福源。右議政金熤等。伏以。臣等於夜中。忽聞禁府假都事狀啓到院。始知有鄭妻出陸之命。臣等始卽驚惑。繼以憂憤。而深夜瀆擾。有所不敢。遲待天明。相率求對。沬血力陳。冀寢成命。誠淺言拙。未回天聽。國法漸弛。義理將晦。一則臣等之罪。二則臣等之罪。惶懍之極。走伏金吾。鈇鉞之誅。疎息以俟。不意史官儼臨。恩諭渙降。還授命召。俾勿待命。且惶且感。益無所措。噫。前後筵敎。丁寧惻怛。臣等雖愚迷。聖意攸存。寧不仰體。而不可屈者王章也。不可拂者輿情也。殿下雖欲曲伸私恩。奈王章何。臣等雖欲仰體聖敎。奈輿情何。至於君命出納之不由喉院。罪謫本來之不關金吾。大違常格。必有後弊。此亦豈細故也哉。殿下若以臣等之言爲可。則移置之命。亟宜侯汗。以臣等之言爲不可。則不誠之罪。亦宜重勘。而旣不用其言。又不賜其罪。臣等進無以藉手事君。退無以擧顔對人。情窮勢戚。不知所出。伏乞聖明。更加三思。先收鄭妻出陸之命。繼允三司正法之請。仍治臣等緩討之罪。以嚴邦憲。以勵臣分。不勝幸甚。答曰。省箚具悉卿懇。憲長擧條批旨。卿等想已見之。今雖爲批。於卿等。恐無以易此。此不更及。而觀此箚本。遣辭旣如是其嚴正。繼又有萬萬過中之語。待大臣之義。有難一味牢拒因其所到地設圍。則雖有島陸之別。律名反有重焉。豈不是恩法兩次之擧乎。卿等安心勿辭。仍卽出而視事。仍傳曰。此批答。遣史官。傳諭于諸大臣。
정조 7년
弘文館副校理尹㬦。副修撰尹得孚等。伏以。臣等卽伏聞假都事梁埉。以鄭妻出陸候風事狀啓到院云。噫嘻。痛矣。此何等事也。鄭妻之千罪萬惡。合辭方張。臣等今不更加論列。而殿下不詢于大臣。不有其臺啓。乃有此前古所無萬萬過擧。臣等不勝心膽俱裂。直欲碎首天陛。不計夜深。相率求對。而亦不許入。乃下文字書入之敎。不敢長語。略陳短箚。伏願聖明。亟收成命。招還都事。仍允三司之請。以洩神人之憤焉。敢進止。答曰。省箚具悉。已諭院議之批矣。
정조 7년
右承旨趙時偉。同副承旨李夔。臣等不能沬血討賊。尙與共載一天。今聞鄭妻之出陸。不覺髮豎膽掉。俄陳文字。繼又求對。幸伏承退出俟批之敎。臣等聚首顒族。還收是祈。及奉批旨。不惟不賜允兪。至以島陸何間爲敎。噫嘻。痛矣。鄭妻千剮萬裂之罪。宗社之所關也。神人之所憤也。我殿下尙使之假息海島。已失於當斷。而又欲枉屈王章。移置善地。此何擧也。此何事也。顧今亂逆層生。變怪百出。專由於許多凶魁。尙此貸頭。以致隄防之大壞。而況此量移之典。又用於鄭妻。則非但失刑於此賊而已。將使群不逞之徒。無所畏忌。視作賊爲茶飯矣。思之及此。寧欲無生。職在近密。都事出去。矇然不知。莫非臣等之罪。而旣知之後。又不得碎首力爭。得蒙兪旨而後已。則其可曰爲今日臣子乎。深更荐瀆。極知惶悚。痛惋所激。言不知裁。伏願殿下。更加三思。亟寢鄭妻出陸之命焉。惶恐敢啓。傳曰。勿煩。
정조 7년
弘文館應敎徐有成。校理洪仁浩。副校理尹㬦。修撰李度謙徐美修。副修撰金履正尹得孚等。伏以。臣等俄於前席。以鄭妻事。迭陳所懷。而忱誠未孚。天聽邈然。相率退出。益不勝抑鬱之至。噫。殿下所以屈法伸恩者。殿下旣受以爲過。臣等所以瀝血仰奏者。聖明亦不以爲非。則日月之更。庶幾有望。秉彝之得。亦宜俯循。臣等聚首顒望。又過半日。而兪音尙寂。大臣胥命。氣像愁沮。百僚奔逬。公憤愈激。玆敢忙構短箚。齊聲申控。伏乞聖明。惕然深思。翻然改圖。亟允三司之請。以洩神人之憤焉。敢進止。答曰。省箚具悉。已諭於大臣之批矣。
정조 7년
弘文館副校理尹護。副修撰尹得孚等。伏以。大司憲趙時俊。以臣於禁直。叨拜見職。而諸臺處置。有不可冒當者。自犯違傲。恭俟嚴譴。聖度天大。威罰不加。賓對有命。召牌更臨。此際鄭妻出陸之擧。又非臣子言私之時。章皇出肅。冒沒登筵。而第念處置一事。實有應避之端。大司諫林蓍喆。卽臣之友壻也。兩司通避。雖無法典。各占長官。互相主論。古人亦多有爲嫌而必避者。而況此立落之科。公議所係。則以在法應避之間。無挺身擔當之勢。由前由後。不可冒居也決矣。引嫌而退。友壻處置。雖曰有謙。兩司通避。本無法例。請大司憲趙時俊出仕。取進止。答曰。省箚具悉。處置事依施。
정조 7년
癸卯正月初六日辰時。上御誠正閣。時原任大臣卿宰。諸承旨玉堂求對入侍時。領議政徐命善。左議政李福源。右議政金熤。判府事李徽之鄭弘淳。領敦寧洪樂性。行知事具善復。副司直金華鎭。行禮曹判書鄭尙淳。戶曹判書李性源。江華留守金魯鎭。漢城判尹鄭昌聖。工曹判書徐有慶。知事鄭民始。刑曹判書嚴璛。漢城左尹李柱國。副司直李𡊠沈念祖洪秀輔李敬懋。開城留守徐有防。吏曹參判鄭昌順。大司憲趙時俊。行都承旨尹塾。左承旨李在學。右承旨趙時偉。左副承旨林錫喆。同副承旨李夔。應敎徐有成。校理洪仁浩。副校理尹㬦。修撰李度謙徐美修。副修撰金履正尹得孚。記事官李祖承。假注書尹行任。事變假注書李翼晉。記注官金健修金鳳顯。以次進伏訖。命善曰。昨日酬酢甚多。聖體。若何。上曰。一樣。王大妃殿氣候。何如。上曰。一樣。惠慶宮氣候。何如。上曰。一樣。命善曰。臣等全然不知。去夜聞鄭妻出陸之報。有假都事候風之啓云。臣等驚憤痛惋。亟欲求對。而夜色將闌。門鑰已下。不敢叩閤而請對。徒自繞壁而不寐矣。玆率卿宰。今始請對。惟聖上。亟寢成命。上曰。邦慶無前。苟非元惡大憝伏法之類。皆蒙曠蕩之典。且想先大王鍾愛之聖念。不忍久於島配。又不欲遽然疏釋故。有此出陸之命。在島在陸。固無關係。旣有世龍妻故事故。稍存區別。不送中官而遣都事矣。命善曰。鄭妻與世龍妻。大有間焉。世龍妻。乃是緣坐鄭妻。卽身犯惡逆。豈可施世龍妻例乎。熤曰。今此擧措。有三不可之理。當屈而伸。一不可也。且非殿下之所罪而斥之。國人之所共謫。殿下不得私也。二不可也。人主命令。必關喉院。而設使喉院。知都事之出去。不知所以然之故。則與不知同也。三不可也。上曰。王府擧行。事關密旨。喉院或不得聞知。例也。今此出陸密諭之擧。予雖不言。卿等取考前例。可以知之矣。若以爲過擧。則予自知之矣。諸臣曰。聖敎至當。樂性曰。殿下自知其過擧。則盛矣至矣。曷不改之。福源曰。在法在情。皆未免拂鬱。上曰。鞫囚之道內移配。自有密諭之規。非不知後弊之所關係。卿等之所爭執。而予意有在。豈無商量而然也。只欲仰慰陟降之靈而已。卿等其思之。命善曰。向日有復一疏釋之命。而聖敎惻怛。至以慰悅慈聖爲敎。臣等不敢以一言仰對。至若今番處分。實關義理。臣等決不敢奉承聖敎矣。樂性曰。此非上下相持之日。惟願亟加三思焉。在學曰。臣等忝在喉院。不得聞知。臣等之罪也。善復曰。亟從大臣之請。民始曰。此賊之罪。非止島配而可贖。則還爲出陸。豈無關於隄防乎。𡊠曰。旣以過擧爲敎。則政之爲美。弘淳曰。今玆曠蕩之典。豈不誠盛擧也。第此賊。決不可減等矣。有防曰。假使有可據之例。如此劇逆。豈可施前例乎。昌順曰。若以世龍妻論之。只是緣坐干連。而鄭妻則非緣坐。非干連也。秀輔曰。諸臣爭論。卽公議。聖上敎諭。卽私恩。惟望日月之更。命善曰。臣等若未蒙允兪之音。而遽然退出。徒歸文具。惟願從臣等之請焉。熤曰。雖未知都事之出去。在於何日。而猶可及止。上曰。何日都事發行乎。在學曰。俄於待漏院。聞下隷言。則都事率羅將。發於初二日云矣。念祖曰。當初明義錄製出之日。豈意使此賊。容息於覆載之間乎。有慶曰。豈可使此賊。次等減律。偃息牖下乎。有成等曰。臣等若不得請。不敢退也。命善曰。臣幸逢千一之會。致位三事之列者。非臣才識學術之可以仰裨。所可秉者。惟義理也。挽近以來。懲討不行。隄防不嚴。臣有何功德。徒竊爵祿乎。乞賜早退。上曰。卿言過矣。華鎭曰。此賊雖配遠地。猶未免失刑之嘆。況次次減律乎。樂性曰。臣等入來。非爲一番人事而止。惟加聖念焉。善復曰。殿下之私恩已伸矣。一國之公議可見矣。命善曰。尙不正法。已極失刑。不必以島陸爲間。而將有減等之慮故。有此仰達矣。民始曰。喬桐雖近。乃是絶島。陸地雖遠。乃是減等。方今懲討之典。不行亂逆之類。不知朝廷之尊。公議之嚴。豈不痛哉。性源曰。若使在喬桐。則外人不敢通矣。一朝出陸。誰不通之。上曰。出陸後。荐棘。好矣。樂性曰。坡州是渠墓下。何異作籬於家乎。上曰。終日相持。得無悶乎。樂性曰。亟從臺請。實合於義。而以殿下聖念。縱不賜允。豈合減等。而區區之望。惟在依前。還爲臣等之罪也。上曰。雖以諫臣論啓言之。旣以亟正邦刑爲請。則豈可以還發配所爲請乎。命善曰。臣等方出胥命矣。臣等何面目。不得請而抗立於朝乎。上曰。過矣。大臣卿宰。以次退出。時俊曰。雖値齋日。所懷則有之。請以所懷仰達矣。臣昨於夜深後。始得見政院啓辭批旨下者。毛骨俱悚。心膽欲裂。噫嘻。此何擧也。鄭妻。以窮凶極妖之大憝。近島薄竄。誅戮不加。八年偃處。一息自如。其可曰國有法而朝有臣乎。臣向自嶺臬解歸。聞有鄭妻出陸之敎。而旋因政院繳還。卽收成命。雖是過境。猶切驚憤。況今發遣都事。使之出陸。有若輕罪薄罰。循例量移者然。隄防已盡壞了。亂逆無所懲畏。今日臣子之憂憤欲死。猶屬餘事。其將無國無倫而後已。不待臣言之畢。殿下亦必惕然改圖矣。且傳旨不由政院。公文不關金吾。巨魁大慝。只送一价而移置無難。則置喉院何用。置王府何用。四百年金石關和之典。到今日而掃地。殿下何忍爲此大僚力爭。諸宰迭奏。而殿下猶不允兪。則又將使大僚諸宰。而置之無所用之地。若此而國不亡者有之乎。臣謂還收出陸之命。亟允合辭之請。以正王法。以絶亂本。斷不可已也。上曰。向日傳敎中。已諭矣。非謂其罪有一分可恕也。方當無前之邦慶。干犯不輕之類。莫不蒙疏蕩之典。如鄭妻之罪盈惡極。而有此移置之命。予意專出於追念先朝。鍾愛之聖意也。律名無減。爲公法也。由島遷陸。伸私恩也。噫。明義一部義理。炳若日星。萬一有些毫窒礙之端。予豈忍發此敎也。且以明義錄中所載者觀之。伊時不但不施島置之律。竝與城外出置。而未之擧焉。今玆處分。豈無商量乎。在昔日世龍妻事。廷臣或多贊揚之語焉。鄭妻之負犯。雖浮於世龍妻。而諸臣何不諒予心乎。且以處分言之。世龍妻則全釋。而鄭妻則雖有島陸之分。出置則一也。不必過加爭執矣。至於臺啓。未究竟之前。如是酌處。已例斑斑。非今斯今。所欲引諭。殆難勝言。卿等之有若無例之事然者。反有欠於誠實底道理。卿等勿復煩請。又所啓。臣於禁直。叨拜見職。而諸臺處置。有不可冒當者。自犯違傲。恭俟嚴譴。聖度天大。威罰不加。賓對有命。召牌更臨。此際鄭妻出陸之擧。又非臣子言私之時。章皇出肅。冒沒登筵。而第念處置一事。實有應避之端。大司諫林蓍喆。卽臣之友壻也。兩司通避。雖無法典。各占長官。互相主論。古人亦多有爲嫌而必遞者。而況此立落之科。公議所係。則以在法親嫌之間。無挺身擔當之勢。由前由後。不可冒據也決矣。請命遞斥臣職。上曰。勿辭。在學曰。大司憲趙時俊再啓煩瀆。退待物論矣。上曰。知道。有成等所懷。鄭妻之罪。何等凶逆。而至今生在地上者。已是失刑之莫大者。海島中一步地。豈有移出之理。不意出陸之命。遽下。至有假都事候風之啓。噫嘻。此何事也。遇慶減罪。卽是薄過之類。自島出陸。乃是量移之典。則凶如鄭妻。逆如鄭妻。而視同薄過。遽移陸地。古今天下。寧有是理。殿下雖以比擬於世龍妻。而世龍妻則惡非首犯。罪止收司。元不襯合於鄭妻之爲諸逆根柢窩窟者也。殿下雖欲屈法伸恩。八年海島。偃息自在。已是曠蕩之典。雖卽日正法。屈法已久。伸恩已多。且況地處及罪犯如鄭妻者。古有太平。蓋長。莫不伏法。則今此鄭妻之生出海島。其可曰國有法乎。憲臣陳達。無復餘蘊。而殿下一向靳持。臣等之抑鬱。當復如何。臣等謂亟允臺請。斷不可已也。上曰。已諭於憲臣之批矣。有成等退出。塾等曰。臣等自昨夜。至今仰達者。惟爲國法。臣等職忝喉院。不卽聞知。皆臣等之罪也。臣請先受譴何。雖以德相事論之。欲食人蔘云云者。其凶可知矣。而皆在不間之科。誠可痛矣。時偉曰。如是則龜柱亦生心歸家矣。有防曰。若空出則徒歸文具而已。上曰。日已晩矣。其退出。命書傳敎曰。次對過齋後。待下敎來會。上命退。諸臣以次退出。
정조 7년
癸卯正月初六日巳時。上御誠正閣。右承旨入侍時。右承旨趙時偉。假注書尹行任。記注官金鳳顯金健修。以次進伏訖。上命賤臣。持承旨前望以來。賤臣承命出。以姑未待令之意微稟。則又命捧入。賤臣承命出捧入。上命退。諸臣以次退出。
정조 7년
癸卯正月初六日午時。上御誠正閣。諸承旨。下直守令察訪邊將入侍時。都承旨尹塾。左承旨李在學。右承旨趙時偉。左副承旨林錫喆。同副承旨李夔。記事官李祖承。假注書尹行任。記注官金健修金鳳顯。定州牧使柳焵。伊川府使洪檍。永興府使具純。豐川府使李東植。龜城府使金麟瑞。定平府使趙岱。端川府使李漢棟。巨濟府使李琦鉉。靈光郡守李敬一。熙川郡守尹璋。珍島郡守李瀁。咸安郡守鄭義誠。鏡城判官申禹相。濟州判官金再郁。鎭海縣監尹在復。陽德縣監李熽。淸安縣監金亮材。光陽縣監禹禎圭。牙山縣監任時習。玄風縣監柳煥星。慈仁縣監李顯采。泗川縣監朴晉煥。恩津縣監韓世裕。淸河縣監蔡敏恭。河陽縣監任希澤。利城縣監孫碩周。大同察訪李羽逵。金泉察訪徐有沂。猉獜察訪趙鎭宅。利仁察訪朴齊家。平陵察訪崔鳳民。靑丹察訪千一元。居山察訪李文煥。江華中軍李潤春。平安中軍鄭順采。多大浦僉使李文喆。阿耳僉使李彦邦。古今島僉使金昌岌。椒島僉使白弘箕。老江僉使李宇鼎。碧團僉使李樞夏。平南萬戶柳光斗。夞怪萬戶尹守範。羅暖萬戶李大遠。神方萬戶禹拓夏。智島萬戶崔弘亮。平山萬戶金光泓。黔毛浦萬戶李遇春。安骨萬戶文天維。南桃浦萬戶文兌興。位羅萬戶任明休。長峯萬戶孫性欽。所已萬戶李德一。舒川浦萬戶李準源。水口萬戶李光伯。永達萬戶李漢佑。造山萬戶金應澤。古突山別將朴道欽。正方別將韓成佾。黑山島別將張漢樞。保山別將全俊興。金城別將金世徵。九月山別將任基重。舊波知權管李顯三。西水羅權管李允中。嗭洞權管張泰範。小吉號里權管金振輝。大吉號里權管金鼎鎬。大坡兒權管文虎兼。以次進伏訖。上曰。守令次第進前。焵進伏。上曰。職姓名。對曰。定州牧使臣柳焵。上曰。善爲之。檍進伏。上曰。職姓名。對曰。伊川府使臣洪檍。上曰。久不見矣。幸今復出仕路。對曰。臣四年廢枳之餘。聖恩天大。拔諸坑塹之中。置諸袵席之上。結草之願。徒切于中矣。上曰。善爲之。塾曰。以善治得名矣。純東植麟瑞岱漢棟琦鉉敬一璋等進伏。上問職姓名以退。瀁進伏。上曰。七事。對曰。農桑成。戶口增。學校興。軍政修。賦役均。詞訟簡。奸猾息。上曰。爾以武夫。何以興學校乎。學校之名。何義也。對曰。學是太學之義。校是鄕校之稱。上曰。以何書。敎儒生乎。對曰。臣雖武人。將欲以四書三經勸課矣。命退。義誠禹相再郁在復熽亮材禎圭時習煥星顯采晉煥世裕敏恭希澤碩周羽逵有沂鎭宅進伏。上謂鎭宅曰。爾之出仕路幸矣。對曰。天恩罔極。感泣無地矣。在學曰。猉獜察訪趙鎭宅奏對屑越。不可無警。請推考。上曰。勿推。可也。齊家鳳民一元文煥潤春順采文喆彦邦昌岌弘箕宇鼎樞夏光斗守範大遠拓夏弘亮光泓遇春天維兌興明休性欽德一準源光伯漢佑應澤等進伏。上問職姓名久勤年數。命退仍命宣傳官。別將權管問職姓名于庭下。命察訪退出。命塾。讀宣諭別諭。命退。塾等曰。鄭妻出陸之命。不勝驚愕。今日求對。公共之論。有難違拂矣。上曰。終日爭執。太欠朝體。卿等退出。夔曰。古人云。碎首天陛。臣等有死而已。不可退出矣。上曰。諸承旨竝遞差。諸臣以次退出。
정조 7년
癸卯正月初六日申時。上御誠正閣。承旨入侍時。右副承旨林錫喆。記事官李祖承。兼春秋金健修金鳳顯。檢校待敎鄭東浚。以次進伏訖。上曰。遞差。諸承宣皆在何處乎。錫喆曰。嚴敎之下。萬萬惶悚。不敢退去。方待命於闕下朝房云矣。上曰。今日是入齋日也。諸閣臣皆已入來乎。錫喆曰。閣臣皆在政院。而檢校待敎。則以稟事閣臣入來矣。命讀公事訖。仍命書判付。東浚曰。本閣問安。時刻已晩。何以爲之乎。上曰。依例書出。可也。命退。諸臣以次退出。
정조 7년
行都承旨吳載純齋宿。左承旨金宇鎭齋宿。右承旨林錫喆齋直。左副承旨朴天行齋宿。右副承旨李時秀齋宿。同副承旨李夔齋直。注書李祖承齋宿趙衍德齋直。事變假注書李翼晉仕。
정조 7년
林錫喆啓曰。大司成李文源除拜後。遇三日不爲出肅。依定式推考警責。仍卽牌招察任。何如。傳曰。允。
정조 7년
吳載純啓曰。諸承旨達宵守閤。不敢退去。更爲求對矣。傳曰。當此致齋之時。不宜煩聒。過齋後求對。
정조 7년
以玉堂求對啓辭。傳于林錫喆曰。當此致齋之時。有難酬應。以文字書入。
정조 7년
傳于李夔曰。禮房承旨馳詣宗廟永寧殿。奉審摘奸以來。
정조 7년
朴天行啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
朴天行啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
朴天行啓曰。兵曹判書鄭好仁牌不進推考傳旨。今方捧入。而命召傳授。一時爲急。更卽牌招。何如。傳曰。允。
정조 7년
朴天行啓曰。兵曹判書鄭好仁牌不進推考傳旨。今方捧入。而命召傳授。一時爲急。如是違牌。事甚未安。更卽牌招。何如。傳曰。允。
정조 7년
傳于金宇鎭曰。軍士房承旨入侍。
정조 7년
傳于林錫喆曰。祀典。何等莫重。而淸齋摘奸之稟。謂以忘置。尙不提奏。雖因院中紛擾之致。不可無警。當該承旨遞差。
정조 7년
兵曹口傳政事。副司直金宇鎭。副司果金載瓚。
정조 7년
傳于李夔曰。都承旨許遞。
정조 7년
林錫喆啓曰。今日齋宿承旨。不可不備員。都承旨有闕之代。政官牌招。開政差出。何如。傳曰。允。奠幣贊爵官。不可不備員。吏曹參議。今日政。亦爲差出。
정조 7년
林錫喆啓曰。吏曹參判鄭昌順牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 7년
李夔啓曰。吏曹參判鄭昌順。再牌不進。推考傳旨。今方捧入。而謂有情勢。陳疏到院。原疏纔已退却矣。開政命下之後。如是屢違。事甚未安。所當更請牌招。而係是一日三牌。何以爲之。敢稟。傳曰。所謂情勢。果何事也。然則原疏捧入。
정조 7년
備忘記。傳于林錫喆曰。大臣之公坐論斥。果有說出姓名之事。而干犯名義云云。又指銓官耶。未知本事委折。有難指一下敎。問于銓官以啓。
정조 7년
李夔啓曰。大臣之公坐論斥。果有說出姓名之事。而干犯名義云云。又指銓官耶。未知本事委折。有難指一下敎。問于銓官以啓事。命下矣。問于吏曹參判鄭昌順處。則以爲。昨日籌司稠坐。右相以韓宗纘之檢擬奉常正。有所論斥。或言世代旣遠。郞署字牧。亦已踐歷。該司檢擬。無所不可云。則大臣以干犯名義之類。不當輕擬云云。干犯之說。雖指見擬之人。甄用之責。實在檢擬之人。公坐之言。異於私室。大臣之論。嚴於庶僚。其在自處之道。不敢晏然。累犯違傲。伏地俟勘云矣。敢啓。傳曰。然則一伸廉隅。無所不可。許遞。親享在明。進幣酌酒。奠幣酌酒之官。不可不備員。吏曹判書金鍾秀去來。斯速封入。參議前望單子入之。待下批牌招開政。
정조 7년
吏曹參議前望單子入之。趙時偉落點。
정조 7년
林錫喆啓曰。新除授臺諫。待下批牌招。以爲淸齋進參之地。何如。傳曰。允。
정조 7년
李夔啓曰。明日動駕時。兩司侍臣。當爲備員淸齋。而掌令李延伋。持平韓晩裕尹致性。正言李亮載魚錫齡引避退待。司諫金翊休。獻納金履鏞陳疏留院。掌令嚴思晩在外。無以推移進參。在外臺諫。合有變通之道。何以爲之。敢稟。傳曰。與未肅拜人許遞。
정조 7년
吏曹判書金鍾秀在外未肅拜。參議趙時偉進。同副承旨李夔進。吏批啓曰。判書金鍾秀在外未肅拜。參判未差。小臣獨政未安。何以爲之。敢稟。傳曰。只出緊任。以吳載純尹承烈金宇鎭李時秀爲承旨。徐有成爲執義。李太亨爲副校理。鄭昌順爲兵曹參判。沈豐之爲參議。訓鍊都監提調單鄭好仁。禁衛提調單鄭好仁。御營提調單鄭好仁。
정조 7년
再政。李宗燮爲掌令。尹尙東爲獻納。
정조 7년
兵批。判書鄭好仁病。參判沈念祖病。參議沈有鎭病。參知朴天行進。右承旨林錫喆進。副護軍洪彬。副司直鄭一祥鄭昌順李時秀朴宗來。副司果洪龍健。
정조 7년
傳于林錫喆曰。新除授兵曹堂上。牌招察任。
정조 7년
林錫喆啓曰。今日齋宿。承旨當爲備員。而新除授同副承旨尹承烈。時在洪忠道溫陽地。合有變通之道。何以爲之。敢稟。傳曰。許遞。前望單子入之。
정조 7년
承旨前望單子入之。朴天行落點。
정조 7년
傳于李夔曰。新除授承旨牌招。
정조 7년
傳于朴天行曰。明日出宮門路。以協陽門爲之。
정조 7년
以大司成李文源牌不進罷職傳旨。傳于李夔曰。只推。
정조 7년
吏曹口傳政事。以兪彦鏶爲刑曹參議。
정조 7년
以兵曹守宮望筒。傳于朴天行曰。參判參議許遞。更爲擬入。
정조 7년
傳于朴天行曰。摠戎使李昌運。仍任前職。
정조 7년
朴天行啓曰。摠戎使李昌運。仍任前職事。命下矣。時無職名。令該曹口傳付職。敎諭書。所當更爲啓下。而此與新除授有異。在前如此之時。有前所授密符傳授之例。今番則何以爲之。敢稟。傳曰。允。依例爲之。
정조 7년
吏曹口傳政事。咸春君單李昌運。
정조 7년
朴天行啓曰。摠戎使李昌運卽爲牌招。傳授密符。何如。傳曰。允。
정조 7년
兵曹口傳政事。副司直沈念祖。
정조 7년
傳于林錫喆曰。副摠管前望單子入之。
정조 7년
副摠管前望單子入之。尹塾落點。
정조 7년
李時秀。以都摠府言啓曰。新除副摠管尹塾時無職名。令該曹口傳付軍職。何如。傳曰。允。
정조 7년
兵曹口傳政事。副司直尹塾。
정조 7년
傳于李時秀曰。新除授副摠管。牌招察任。
정조 7년
傳于李時秀曰。戶曹參判前望單子入之。
정조 7년
戶曹參判前望單子入之。金光國落點。
정조 7년
傳于李時秀曰。薦殂官預差。不可不備員。戶曹參判待下批。牌招察任。
정조 7년
傳于林錫喆曰。兵曹堂上有闕代。口傳差出。
정조 7년
吏曹口傳政事。以沈有鎭爲兵曹參議。柳誼爲參知。洪仁浩爲奉常正。
정조 7년
以洪忠道兵使田文顯。軍需錢蕩減事狀啓。傳于朴天行曰。以草記稟處。
정조 7년
傳于李時秀曰。上年祈穀。卽爲民祝豐年之擧。亞獻官以下執事。各別齋沐之意。招致備邊郞。傳于大臣。大臣發遣備郞。享官培享官等處。另加嚴飭。雖以近侍之臣定之。益加齋沐之意。該房知悉申飭。
정조 7년
左副承旨趙時偉。右副承旨林錫喆。同副承旨李夔啓曰。臣等登筵而言未仰格。守閤而誠未上孚。忍見國讎之減律。未效臣子之常分。衷情轉激。憂憤欲死。卽又見畿伯狀本。則罪人鄭妻。已安接於坡州渠之墓舍。此何事也。苟有一分國法。則此賊豈至今生在地上。而初旣失之於近島薄竄。再又失之於陸地移置。甚至於還接之渠家。便同平人。名雖出陸。實是全釋。今則失刑二字。猶屬歇後。有朝廷有臣子。而使此賊。至此境。天下寧有是耶。三司所請之律。得蒙允從。則固無容臣等之更事煩聒。而此律未施之前。雖一日半刻。決不可偃息於渠之牖下。卽使依前置島。仍又施法。斷不可已也。臣等於此。又有所萬萬駭憤者。假都事及地方官。亦今日臣子耳。此賊之不共戴天。渠輩亦豈不知。而密旨齎去。視若尋常。罪人移送。無難擧行。人心之陷溺如此。尙何言哉。至於畿伯狀本中。只曰安接令。而無一嚴加防守之語。此又何事也。向於島中。尙有設防閑禁出入之事。況今還接之地。京城之至近也。渠家之巢穴也。苟無嚴束之擧。則隱憂深慮。其當如何。而不此之思。循例安接。此莫非朝廷之玩愒成習而然耳。玩愒至此。固是群下之罪。而臣等死罪。竊以爲殿下有以啓之也。噫。巨魁大慝之貸頭假息者。凡幾箇矣。自下爭執。輒皆靳持。致使今日朝廷。悠泛是事。臣等不能無憾於天地之大也。伏乞更加聖斷。明施邦憲焉。答曰。朝啓之今始下批。誠以淸齋時。有難酬應也。爾等勿煩。
정조 7년
應敎徐有成。校理洪仁浩。副校理尹㬦。修撰李度謙徐美修。副修撰金履正尹得孚等所懷。臣等以鄭妻懲討事。朝者登筵。未蒙兪音。退陳聯箚。只承例批。噫。自有載籍以來。凶如鄭妻。逆如鄭妻。豈有一向假息。尙逭邦刑者乎。殿下每以仰體先大王鍾愛之心。爲辭。此則有大不然者。罪惡未著之前。屬籍固自如矣。罪惡旣著之後。屬籍已絶矣。洋洋在天之靈。亦必誅之殛之。少不容貸。殿下何不念及於此。而一例牢拒。不思所以伸公法而洩輿憤乎。臣等衷情轉激。不避夜深。相率求對者。只願亟寢出陸之命。夬從三司之請焉。傳曰。已諭矣。
정조 7년
行都承旨吳載純。左承旨金宇鎭。右承旨林錫喆。左副承旨朴天行。右副承旨李時秀。同副承旨李夔啓曰。伏以。臣等略貢憂憤之忱。冀蒙允兪之命。及承批旨。天聽愈邈。半日顒俟之餘。誠不勝聚首相顧。愕然失圖之至。顧今親享隔日。夜色向闌。當此淸齋之時。仰貽酬應之勞。非不知萬萬惶悶。且於朝者。旣伏承過齋後求對之敎。臣等雖甚愚迷。豈不欲仰承明命。除俟數日。而國賊之一日未討。王章之一日未伸。臣分都虧。邦憲全墜。實不容淹延一刻。況可以進待數日耶。海島之還置。臺論亟從。卽不過一處分間事耳。何拘乎齋日。何煩乎酬應。臣等忱誠淺薄。雖未借方寸之地。不爲牢拒之敎。恭承大哉之言。竊自幸兪音之庶期卽降。輿憤之得以快洩。更鼓將深。不暇覶縷。忙搆數行之啓。乞賜一允之批。伏乞聖明。少垂察焉。答曰。知道。
정조 7년
執義徐有成啓曰。大司諫林蓍喆。掌令李延伋。持平尹致性。持平韓晩裕。正言魚錫齡。正言李亮載等。以臣等進前奏事之際。再著生疎之失。至有儒臣請罷之擧。雖蒙聖上只推之命。而其在臺體。決難仍冒。竝引嫌而退。傳啓做錯。雖緣生疎。此時言官。有難徑遞。請大司諫林蓍喆。掌令李延伋。持平尹致性。持平韓晩裕。正言魚錫齡。正言李亮載。竝出仕。答曰。知道。
정조 7년
吏曹參判鄭昌順疏曰。伏以。如臣無似。濫叨銓任。初豈有萬分一承當之望。而感激誠深。圖報意切。他不較計。冒昧出膺。一再行政。瘡疣百出。臣方自訟。何待人言。今以奉常正韓宗纘之檢擬。卽聞大僚之公座論斥。至擧明義之干犯爲言。臣誠滿心慙悚。無以爲解。臣與其人。聲響素昧。只聞其先累之已斬。或言其積廢之可矜。又此見任。曾是宿硏。臨政按簿。率爾擧擬。實不覺其自歸於壞了名義之科。大僚嚴正之論。臣固愧服之不暇。尙何敢强辭自辯乎。其爲罪戾。實無所逃。親享隔日。駿奔義重。不敢言私。黽勉隨行。而銓地一步。進身無路。政牌儼臨。荐犯違傲。瀆擾淸齋。尤增死罪。伏乞聖明。亟削臣職。以謝公議。仍勘臣罪。以肅朝綱。不勝幸甚。答曰。省疏具悉。大僚公坐論斥。未詳本事。卿其勿辭行公。
정조 7년
領議政徐命善。行判中樞府事鄭弘淳。行判中樞府事李徽之。領敦寧府事洪樂性。左議政李福源。右議政金熤等箚曰。伏以。臣等求對而誠未格聽。胥命而罪未蒙勘。進退無路。憂憤交中。短箚聯籲。恭俟處分。伏奉批旨。慰藉鄭重。開曉委曲。擎讀再三。以感以惶。至於恩法兩行之敎。臣等之前席覆難。亦旣略陳。而聖諭之下。請得以畢其愚焉。噫。殿下試思之。以覆載所不容。神人所共誅之元惡大憝。而薄置之隔一帶。僅百里之善地。使之至今偃息。任便居住。三司爭之而不能得。國人討之而卒無事。殿下之恩之伸也至矣。法之屈也久矣。今又夤緣大霈。自島而陸。有若雜犯宥除之例。無復絶裔屛棄之意。防限蕩然。便同全釋。恩則伸而至於濫。法則屈而幾於壞。殿下雖以爲恩法兩行。而臣等但見其有恩而無法也。且流竄之典。自有差等。以地之遠近。別罪之大小。至如圍置。尤係重律。惡逆而置諸近畿。近畿而加以圍籬。似此法例。未曾聞見。是則空有加律之名。實歸減等之科。三尺之法。輕重無據。臣等之旣對又箚。終日力爭者。畢竟只請得不當罪。不成法之虛個律名而止耳。此豈臣等積誠籲天之義。而亦惡在我聖上抑私恩。循公議之盛意也哉。臣等瀆擾是懼。不敢長語。只就聖批中恩法二字。反復爲說者。竊謂明主可以理奪。公法不容恩揜。臣等瀝血之請。庶有反汗之望也。伏乞聖明。穆然深思。幡然改命。以光聖德。以答輿情焉。取進止。答曰。省箚具悉卿等之懇。箚中所謂空有加律之名。實歸減等之科云云。予誠莫曉也。島配與荐棘。輕重大異。蓋予本意。只在於伸公法而寓私恩也。出陸之典。雖似傅輕加蕀之律。實欲從重。卿等之如是爭執。豈不萬萬過當乎。若使所到地加蕀傳敎。早卽頒布罪人。必不至新定配所。卿等諒之諒之。仍傳曰。此批答。遣史官。傳諭于諸大臣。
정조 7년
癸卯正月初七日巳時。上御誠正閣。右承旨入侍時。右承旨趙時偉。假注書尹行任。記注官金健修金鳳顯。以次進伏訖。上榻敎曰。左承旨右副承旨入侍。命賤臣。與左承旨偕入。命書傳敎曰。發遣吏郞。淸齋與否。摘奸以來。命賤臣。堂上窠中。有闕與否。知入。賤臣承命出。以刑曹參議有闕。微稟。仍命賤臣。刑曹參議。以加資儒賢擬入事。分付。命時偉退出。命書傳敎曰。刑曹參議口傳差出。又命書傳敎曰。兵曹參議。聞有實𧏮。勢難肅拜云。許遞。卽令該曹口傳差出。又命書傳敎曰。今聞該房言。典祀官今日已進去。而不可不變通云。奉常正。以淸齋執事中。口傳擬入。使之進去。又命傳敎曰。左承旨聞有實恙。無以供劇許遞。命在學退出。上仍命退。諸臣以次退出。
정조 7년
癸卯正月初七日酉時。上御誠正閣。左承旨入侍時。左承旨金宇鎭。記事官趙衍德。記注官金健修金鳳顯。以次進伏訖。上命宇鎭書傳敎曰。上辛祈穀。卽爲民祝豐年之擧。亞獻官以下諸執事。各別齋沐之意。招致備邊郞。傳于大臣。大臣發遣備郞。享官配享官等處。另加嚴飭。雖以近侍之臣言之。益加齋沐之意。該房知悉申飭。上曰。今番奉常正望雖。時任玉堂。勿拘擬入事。分付。賤臣承命出傳。命書領議政徐命善等聯名箚批訖。上曰。諸大臣處。卽爲傳諭事。分付。命退。承史以次退出。
정조 7년
行都承旨吳載純齋宿。左承旨金宇鎭齋宿。右承旨林錫喆齋直。左副承旨朴天行齋宿。右副承旨李時秀齋宿。同副承旨李夔齋直。注書李祖承齋宿趙衍德齋直。事變假注書李翼晉守宮直。
정조 7년
大駕詣社稷。省牲省器罷後。奎章閣政院玉堂藥房口傳問安。答曰。知道。
정조 7년
王大妃殿惠慶宮。遣承旨問安。答曰。知道。
정조 7년
今初八日。大司諫林蓍喆牌不進罷職傳旨。傳于李時秀曰。只推。
정조 7년
金宇鎭啓曰。動駕時。侍臣不可不備員。而執義徐有成導駕進。掌令李延伋李宗燮。持平韓晩裕尹致性。正言李亮載魚錫齡牌不進罷職傳旨捧入。司諫金翊休陳疏留院。獻納李尙東在外。無以備員進參。何以爲之。敢稟。傳曰。違牌臺諫只推。更爲牌招。
정조 7년
以入直銅龍門禁衛營把摠望單子。傳于李夔曰。闕內入直。事體自別。初何不以在京無故人差出。致有每每疊黜之擧乎。該大將推考。在外把摠改差。
정조 7년
吏曹口傳政事。嚴璹爲分內醫院提調。
정조 7년
兵曹口傳政事。徐有慶爲都摠管。
정조 7년
金宇鎭。以禮曹言啓曰。太廟展謁吉日。以旬前擇入事。命下矣。更令日官推擇。則今正月初三日初四日初五日吉。初六日初七日。俱有拘忌。初八日初九日動駕相値。初十日拘忌。十一日吉。十二日十三日十四日俱有拘忌。十五日爲吉云。以何日擧行乎。敢稟。傳曰。十一日爲之。
정조 7년
朴天行。以戶曹言啓曰。因內司草記判下內。旣有成冊。未可謂無實。以此意。枚報戶曹。使之査處後。草記。命下矣。卽爲移文訓局。取見博川郡民人李仁黃金九鍊等。陳告文狀。則稱以御覽成冊外民畓。願屬訓局。自訓局。以旣非折受。則依願打量爲題。自博川郡打量後。修成冊牒報訓局矣。考見內司所在甲申年御覽成冊。則昭儀房南新筒田畓五結九十九負九束。昭昭載錄。又見圖形。則乃是備邊司郞廳。博川郡守。內需司打量官之所眼同。着署踏印成出者。前後文蹟。更無可疑。而今此李仁黃金九鍊之詐稱民畓。願屬軍門者。誠萬萬可駭。竝移送秋曹。照法重勘。以懲奸習。田畓則發關本道監營。使之査出。博川郡成冊中。昭儀房五結九十九負九束之混入者。一一區別。修成冊。還屬本司之意。分付。何如。傳曰。允。
정조 7년
癸卯正月初八日辰時。上詣社壇。親行祈穀大祭入侍時。行都承旨吳載純。左承旨金宇鎭。右承旨林錫喆。左副承旨朴天行。右副承旨李時秀。同副承旨李夔。記事官李祖承趙衍德。兼春秋金健修金鳳顯。以次隨駕。上具遠游冠絳紗袍。乘輿出協陽門。命書傳敎曰。侍衛軍兵毛具。詣仁政殿月臺。行親押禮。降自東階祗送訖。通禮跪請乘輿。上乘輿出仁政殿門外。通禮跪請乘輦。上乘輦敎曰。兵曹判書入侍。鄭好仁承命進前。上曰。卿除此任。爲幾次乎。好仁曰。至今番爲三次。而臣與都摠管金華鎭。有親査之嫌。何以爲之乎。命書傳敎曰。都摠管金華鎭許遞。其代口傳差出。又命書傳敎曰。閣臣中兼帶金吾人許遞。大駕至琮沈橋。敎曰。洞口極甚狹隘。軍兵皆令解甲。還宮時。亦勿着甲冑事。分付。詣降輦所。通禮跪請降輦乘輿。上乘輿入門內。通禮跪請降輿。上降輿入幕次。敎曰。諸執事卽爲整齊事。分付。賤臣承命出傳。少頃。上詣壇上奉審。次詣尊所器所。看審訖。仍詣省牲所敎曰。大祝。誰某也。宇鎭曰。李度謙李太亨尹東晩尹長烈矣。行省牲禮。度謙等進前奏曰。牛氏羊氏豕氏。擧皆肥澤。姑未尺量。何以爲之乎。上曰。依例爲之。執事告準尺。省牲訖。上乘輿。入齋室。命遣朴天行。問安于慈殿。慈宮。上曰。門外喧譁太甚。禁喧郞廳。問名以奏。夔曰。李永穆云矣。上曰。以久次郞廳。別定禁喧。着實擧行事。分付。賤臣承命出傳。上曰。閣臣入侍事。分付。賤臣承命出。與沈念祖鄭志儉偕入進伏。上曰。內閣所印綸音。當分送各道。而齎去之際。禁軍多數定送。則沿路諸邑。不無貽弊之慮。量其附送道。兼送一兩人。可也。念祖曰。聖敎誠好矣。命書傳敎曰。今以御製綸音四百三十一件下送。其中三件。留置卿營門。兵營頒二件。水營及防禦邊地各鎭。各頒一件。道內長官各頒二件。其餘列邑各頒一件。又自卿營。飜刻印出。追後頒給列邑。而大邑則十餘件。小邑則六七件。量宜分送。使各其邑。廣布坊曲。而今此綸音。係是明亂逆之源委。斥符讖之誑惑。竝及朝家殲魁宥從之意。衛正闢邪之旨。蓋欲使遐鄕愚迷之類。咸得開曉。以底維新之化也。卿其體此至意。先自營門。聚會校院儒生及坊曲士民。詳細讀諭。仍又申飭守宰。使各其邑。依此擧行。校院各藏一件飜刻後。士民中。如有願印者。亦爲許印。期於廣布。雖窮鄕僻隩。俾無一民不知之弊。擧行形止。爲先狀聞事。下諭于諸道監司。命書傳敎曰。自有去秋畿湖大歉。予之不遑寧息。已踰歲矣。宰夫以時進膳。輒思頷顑之民。直欲包于簞。盛于壺。遍及于蔀屋而不可得也。噫。稅則蠲。糴則停。蠲者停者。雖免鬻鼎賣屋之若。有何餘粟。能及窮春。又況不蠲而不停者乎。歲前之幾巡救急。見救者。容或免浮黃之色。不見救者。安知無癸庚之呼乎。方今開春有日。賑事已始。嗟。予無依無告之民。果能不于溝壑。不于道路。而安堵待哺否歟。賑之難。有四。飢口之虛實易蒙也。穀品之精粗易雜也。斗升之小大易換也。鹽醬之醎酸易混也。失此四者。與不賑等耳。故分粟則躬自監量。饋粥則躬自嘗味者。法意非偶爾也。予又聞之。小民之或事傭賃。或事薪樵。終歲勤動。無穀可生者。固所矜惻。自在付食。而至於前銜朝官。曁夫章甫之士。恥於其名。忍飢不願。又其中。班族婦女之窮寡者。旣難呼籲。且乏僮僕。莫之自衒。坐而見漏。如此之人。守令躬行閭里。極意搜訪。宣布曉告。抄出分受。毋令一人。不獲其所。歉歲開賑。終古何限。而必稱益州之韓。靑州之富。以其一箇誠字。貫徹民情故耳。軒岐之聖於醫。龔黃之工於治。亦是誠而已。毋泥於古。毋拘於常。盡吾誠。做將去。無令韓富。專美有宋。兩道賑資。已令區劃。發公倉。賑國民。若無事乎。別般拮据。而予自嗣服以後。凡係內需之用。一切省減。以其應入。別儲一帑。予非私其財也。蓋爲吾民水旱饑饉之資也。別施恩澤。況有國朝故事。今下京畿錢六千緡。胡椒二百斤。洪忠道錢四千緡。胡椒一百斤。卿其祗受。酌量均排於設賑諸邑。以補其不足。噫。投醪於水。水豈有味。而所相感者心也。此物雖薄。亦庶幾知予臨御膳。思蔀屋之至意也。九重夐邃。莫能躬察。則所悖者。方伯與守宰也。抄一口。分一粟。若予之臨視。夙宵憧憧。毋怠毋忽。活我窮民。以奏膚公。勤則有賞。慢則有罰。予又何多誥。雖在之次或稍實之邑。窮春民情。想必艱食。凡其撫摩之方。亦豈間於尤甚之處也。予方宿齋于宮。秪詣社稷。以今上辛之日。躬薦牲幣。玆於享所。庸敷十行。卽爲民祈豐年之意事下諭于京畿洪忠道監司處。命書傳敎曰。今後經宿動駕時。分提調一員。差出入直事。分付。日入直宣傳官。跪告各軍門懸燈。上曰。知道。上曰。左副承旨進詣壇所。陳設祭物。看品以來。本署或有可考文跡。必持來也。天行承命出回奏曰。祭物今始熟設。文跡只有謄錄三卷故。持來矣。上進覽訖。命書傳敎曰。本署事面。何等莫重。而無可考之文跡。所謂謄錄冊子。亦不過斷爛殘編。以廟署言之。有儀軌焉。有謄錄焉。本署之汔無此等書蹟。大是欠事。始雖未遑。復何因循。本署祭禮祭式。壇壝館舍及其他流來事實。無巨無細。彙分類次。成出一通。名之曰社稷署儀軌。藏于本署。繼此續續謄錄事。分付。上曰。本署提調郞廳。誰某。知入。賤臣承命出回奏曰。都提調鄭弘淳。提調黃景源。郞廳金聲應尹光濩韓翼商云矣。上曰。尹光濩入侍事。分付。賤臣承命出。與之偕入。上曰。本署儀軌。爾能撰出乎。光濩曰。雖未知善撰。而當依敎爲之矣。上曰。儀禮等節。往復提調。撰成一通。可也。命光濩先退。命書傳敎曰。廟社事體一般。而太廟有朔望酌獻。五時大享。廟官擧行。庶免生疎。只若本署。只行春秋及臘日大享。以是之故。祭儀不無錯將之歎。年前來此。已有飭敎。未知伊後。果能一一遵守。圖式則捧講。儀節則肄習乎。且以署郞言之。間多不擇。亦安望事事修擧。以此意。令都提擧知悉。另加察飭。又若門禁與廟宮。亦無異同。而解弛日甚。復或有平服出入壇門之事。勿論郞官或部將。隨現重勘。斷不饒貸。亦爲嚴飭入直官。淸齋一宿然後就直。若値不時替直。過一宿奉審。亦有先朝揭板受敎。依此遵行之意。更加申明。分付。命書傳敎曰。近於親享之後。門內必令淨掃。翌曉仍遣宣傳官摘奸。便作應行之例。此後雖無是敎。署郞率部將軍人。卽爲修掃。來告政院事。定式施行。祭享時至。上具冕服。由正門入。就板位南向立。軒架樂作。執禮唱四拜禮。上行拜禮。大臣以下。亦行拜禮訖。樂止。上詣盥洗位。夔沃水。時秀承水。宇鎭進巾。錫喆受巾。盥洗訖。詣國社神位前。南向跪。登歌作。執禮唱三上香。夔奉爐。載純奉香。上三上香訖。吏曹參議趙時偉進幣。上跪受。傳守禦使鄭民始。奠幣訖。登歌止。上降自北階。詣國稷神位前。行禮如儀。上降自北階。還復位。執禮唱初獻禮。上詣國社神位前。登歌作。天行進爵。上跪受爵。傳時秀。奠爵訖。樂止。大祝進讀祝文。上仍詣國稷神位前。獻爵如儀。樂作。上降階還復位。樂止。執禮唱亞獻禮。領議政徐命善行亞獻禮訖。降復位。執禮唱終獻禮。判府事李徽之行禮如儀訖。降復位。禮儀使。導上詣飮福位禮訖。降復位。執禮唱四拜禮。上行拜禮。大臣以下。亦行拜禮訖。執禮。請撤籩豆。登歌作。撤畢。樂止。軒架復作。執禮唱四拜禮。上行拜禮。大臣以下。亦行拜禮。樂止。執禮唱望燎禮。上詣望燎位如儀訖。執禮唱禮畢。禮儀使導上。由正門。出還御齋室。諸臣口傳問安。少頃。上具遠游冠絳紗袍。出齋室。通禮跪請乘輿。上乘輿。出門外。通禮跪請降輿乘輦。上乘輦出洞口。下敎曰。左右植炬。與民家密邇。易致生火。招致該部官員及京兆郞廳。各別申飭事。分付。賤臣承命出傳。大駕至敦化門洞口。下敎曰。各軍門軍兵。卽爲解嚴。宣傳官持標信。分付。上詣協陽門外。通禮跪請降輦乘輿。上乘輿入大內。諸臣口傳問安訖。以次退出。
정조 7년
行都承旨吳載純坐。左承旨金宇鎭坐。右承旨林錫喆坐。左副承旨朴天行坐直。右副承旨李時秀坐直。同副承旨未差。注書李祖承仕趙衍德仕直。事變假注書李翼晉仕。
정조 7년
以玉堂求對啓辭。傳于金宇鎭曰。以文字書入。
정조 7년
以十一日。輪對。頉稟。傳于金宇鎭曰。後日次爲之。
정조 7년
以京畿都事李顯默。綸音祗受狀啓。傳于李時秀曰。還下送。
정조 7년
以十一日專經文臣殿講。頉稟。傳于金宇鎭曰。十五日爲之。
정조 7년
以京畿都事李顯默。代行封進狀啓。傳于吳載純曰。院啓云云。不過就事論事。況今嚴加防守。本事可謂皮之不存。此時畿儒。豈可引義。此狀啓還下送。日供文書及狀本。皆令還下送。道臣依例具銜狀啓事。回諭。
정조 7년
以慶尙監司李秉模分賑狀啓。傳于林錫喆曰。畿湖綸音已諭。從當另考勤慢。道臣先自暢念。仍又謄關。嚴飭守宰。雖一民。有捐瘠流離之患。隨現重繩。斷不饒貸。以此意。先爲嚴飭該道臣處。
정조 7년
傳于金宇鎭曰。翰林召試。明日爲之。
정조 7년
吳載純啓曰。翰林召試明日爲之事。命下矣。領監事。館閣堂上春秋館堂上。竝待開門牌招。何如。傳曰。允。
정조 7년
金宇鎭啓曰。翰林召試明日爲之事。命下矣。處所。以何處爲之乎。敢稟。傳曰。便殿爲之。侍衛置之。只試所承旨與他承旨一員入侍。竝依親試例擧行。
정조 7년
傳于李時秀曰。左承旨入侍。
정조 7년
傳于李時秀曰。有行公諸臺。而獨自求對。前所未聞。後弊所關。執義徐有成從重推考。
정조 7년
以京畿都事李顯默代行狀啓。傳于李時秀曰。此大關國綱。此等狀啓。何可捧入。況藩臣事體。又與在朝卿宰自異。恃下敎之下。焉敢乃爾。此狀啓還下送。捧納承旨遞差。使之斯速改修正上送。
정조 7년
傳于李時秀曰。承旨前望單子入之。待下批。牌招察任。
정조 7년
傳于李時秀曰。京畿慶尙道設賑狀啓。次第來到。而獨於湖西。尙無登聞。向來申飭之意。果安在哉。令廟堂。更加嚴飭。
정조 7년
以金重行。洪宣輔囚單子。傳于李時秀曰。此時郞官。不可經遞。況今當朔。發賣期日不遠。竝今日內。付過放送。使之着意擧行。凡事。久則易致怠忽。今朔抄戶增拔。何以爲之乎。判尹持文書。待開門來待。放送部官。先放送。後。草記事。一體。分付。
정조 7년
以咸鏡監司到配罪人等。罪名月日開坐事啓本。傳于李時秀曰。另加嚴飭保授。仍爲嚴禁雜人。萬一一毫疎忽。該守令。當拿來。繩以重律。道伯亦難免重勘。以此意。今日內。行會事。分付該府。
정조 7년
以全羅監司。罪人千萬。到配事啓本。傳于李時秀曰。後因他道此等罪名之擧蒙疏放。一體使之放送。則何以減等樣登聞乎。令該曹。相考草記。仍令放送。
정조 7년
以濟州牧使。罪人韓尙得到配啓本。傳于李時秀曰。島中罪人之名數甚多。移配他道事。分付。
정조 7년
以咸鏡監司。到配罪人等。罪名月日開坐事啓本。傳于李時秀曰。皆是蒙放罪人。則此啓本。何以來到乎。令該曹。相考草記。
정조 7년
以濟州牧使。閑良金光潤山訟。從公決折事啓本。傳于李時秀曰。似此査啓。前所未見。渾淪糢糊。全失訟理之體。特敎行會之意。果安在哉。該牧使爲先緘辭。從重推考。令道臣嚴飭。更爲指一狀聞。後復如許。何恤迎送之弊。雖以道臣言之。若能嚴明。分付。牧使所爲。必不如是庸劣。該道臣。亦爲推考。
정조 7년
金宇鎭。以禮曹言啓曰。今番凶逆。萬古所無。幸賴皇天祖宗。默佑陰騭。元惡巨魁。次第伏法。懲討快行。宗社復安。率土含生。莫不欣忭。此實國家莫大之慶。告宗廟永寧殿社稷景慕宮後。京外進箋頒敎陳賀等節。不容少緩。旣爲擇日擧行。何如。傳曰。允。
정조 7년
朴天行。以禮曹言啓曰。今此討逆後。告廟社景慕宮頒敎陳賀等節。擇日擧行事。取稟草記。允下矣。告廟社景慕宮頒敎吉日。令日官推擇。則今正月二十五日辰時爲吉云。同日曉頭。先行告祭於宗廟永寧殿社稷景慕宮。而辰時頒敎事。知委擧行。何如。傳曰。以十五日爲之望祭。兼行告由。只京司及兩都封箋。此蓋書於除民弊之意。而至於同慶之典。不可不念。赦文祗受後。放未放。依例修啓事。分付。箋文。旣以近日賀儀之洊疊。只令京中封進。況方物物膳乎。當殿及各殿所進。政府六曹兩都外。亦竝除之事。分付。
정조 7년
李時秀。以禮曹言啓曰。自前國有大慶。京外進箋陳賀。則例有方物物膳封進之規。今此討逆後。頒敎陳賀事。已爲啓下矣。大殿王大妃殿惠慶宮中宮殿。方物物膳。一依別陳賀時物目數。爲封進。而頒敎之日。雖或未及。隨其來到。追後封進。旣有前例。依此急速擧行之意。分付諸道及兩都。何如。傳曰。已下敎矣。
정조 7년
金宇鎭。以吏曹言啓曰。新除授郭山郡守李宅永呈狀內。矣身老母。今年七十三歲。法不當冒赴云。親年七十者。勿敍三百里外遠邑守令。載在法典。依例改差。何如。傳曰。允。口傳差出。
정조 7년
金宇鎭。以備邊司言啓曰。以洪忠兵使田文顯狀啓。有草記稟處之命矣。卽見其狀本。則以爲。上黨山城軍需錢放債。大爲民弊。戊子年折半蕩減。己丑年又爲作米。而卽今未捧之數。猶爲二千四百十九兩。依舊還餉例。一倂蕩減事。請令廟堂稟旨。分付矣。餘債之指徵無處。帥臣旣已纖悉論列。當此惠澤旁流之時。宜有一視蠲恤之政。依狀請。竝令蕩減。俾除民弊事。分付。何如。傳曰。允。
정조 7년
金宇鎭。以兵曹言啓曰。依下敎。社稷壇上壇下與墻內墻外。及其他諸處修掃與否。別定將校看審。則已皆淨掃之意。敢啓。傳曰。知道。
정조 7년
金宇鎭。以兵曹言啓曰。依下敎。隨駕禁軍。駕後禁軍及武藝出身。與武藝別監。內吹兼內吹。標下軍兵等處。設粥以饋之意。敢啓。傳曰。知道。
정조 7년
金宇鎭。以兵曹言啓曰。今正月十一日。大駕詣宗廟展謁。詣永禧殿展謁。詣儲慶宮展拜。詣毓祥宮展拜。詣景慕宮展拜時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。禁將率禁御南營。出入番鄕軍及本營騎士。爲先後廂。元入直軍。勿以訓局出番軍替。代以訓局各處入直中。量宜替把。以除軍兵疊役之弊。禁軍與入番四番隨駕留陣置之。
정조 7년
金宇鎭。以賑恤廳言啓曰。因傳敎。濟州貢果人十九名。各米三斗式。分給之意。敢啓。傳曰。知道。
정조 7년
金宇鎭。以訓鍊都監言啓曰。依下敎。隨駕將校軍兵等處。設粥分饋之意。敢啓。傳曰。知道。
정조 7년
金宇鎭。以訓鍊都監言啓曰。本局哨官金宗洙。身病甚重。勢難察任。改差。何如。傳曰。允。
정조 7년
金宇鎭。以禁衛營言啓曰。本營哨官崔命燮。受由過限。依例汰去。何如。傳曰。允。
정조 7년
金宇鎭。以禁衛營言啓曰。依下敎。本營槍劍軍兼內吹等處。設粥分饋之意。敢啓。傳曰。知道。
정조 7년
金宇鎭。以御營廳言啓曰。依下敎。駕前別抄兼內吹及留陣將校軍兵等處。設粥分饋之意。敢啓。傳曰。知道。
정조 7년
執義徐有成啓曰。臣於言責之任。豈有一分堪承之望。而目見鄭妻之量移。德相之徑斃。憂憤所激。懲討義急。冒沒詣臺。擬陳所懷。而適値多臺違牌之時。不得已獨爲求對矣。卽伏見傳敎下者。以獨自求對。前所未聞。後弊所關。辭旨截嚴。至下問備之命。臣滿心惶愧。無地自容。其何可一刻冒據於臺次乎。請命遞斥臣職。答曰。違牌臺諫之罷職傳旨捧入者外。亦有行公臺諫。則爾獨請對。有乖臺體。勿辭。
정조 7년
金宇鎭。以義禁府言啓曰。前漢城府判官南寅老。前中部都事柳東亨。前東部都事李應曄。前西部都事金斗應。前南部都事許㵓。前北部都事鄭宗柱等。竝拿問處之事。傳旨啓下矣。李應曄鄭宗柱等。今方待命。卽爲拿囚。南寅老時任松禾縣監。金斗應時任黃磵縣監。俱在任所。柳東亨時在慶尙道醴泉地云。依例發遣府羅將。竝拿來。許㵓。身故云。勿論何如。傳曰。此時守令往來之弊。不可不念。況是宥旨前事。已就囚人附過放送。未拿來人。特爲付過帶職。勿爲拿來。皆令今日內擧行。近來政院擧行。事事駭然。雖以今日言之。前司諫金翊体留院疏。公然掩置。午後入啓。此等文書。亦安保其劃卽分付。該房惕念。
정조 7년
領中樞府事金尙喆箚曰。伏以。社壇祈年。玉趾親勞。經夜將事。侵曉回鑾。聖體不瑕有損。下情不勝耿耿。仍念臣乞身之苦情至懇。尙未蒙仁天之體諒。而病隨齒添。床席涔涔。跡疎班聯。人事都廢。新年端門之朝會。何等大體。而不能參咸造之列。近日大僚之爭覆。何等關係。而不能效同聲之討。論其辜犯。合被大何。而昨今輦路。瞻望羽旄之誠。亦無以自效。一味冥然。有若全昧義分者然。有臣如此。生不如死。伏枕宛轉。悚惕無地。玆敢短箚自訟。仰瀆崇嚴。伏乞聖明。亟降威譴。以礪頹綱。少安賤分焉。取進止。答曰。省箚具悉卿懇。未參班行。何庸過加引讓。卿須安心勿辭。加意善攝。仍傳曰。此批答。遣史官。傳諭于領府事。